দশম আইপিএলে ১১ ম্যাচে ৪১১ রান। ব্যাটিং গড় ৫১.৩৭। চারটি হাফসেঞ্চুরি।
কলকাতা নাইট রাইডার্সের অধিনায়ক গৌতম গম্ভীরের দুরন্ত ফর্ম দেখে উচ্ছ্বসিত সৌরভ গঙ্গোপাধ্যায়ও। ১৪ বছর আগে বাংলাদেশের মাটিতে সৌরভের নেতৃত্বেই জাতীয় দলের জার্সিতে অভিষেক ঘটিয়েছিলেন দিল্লির বাঁহাতি ব্যাটসম্যান। বুধবার ইডেনে কলকাতা নাইট রাইডার্স বনাম রাইজিং পুণে সুপারজায়ান্ট ম্যাচ চলাকালীন সৌরভ বললেন, ‘‘গম্ভীর দারুণ ছন্দে রয়েছে। নিয়মিত রান করছে। ওকে চ্যাম্পিয়ন্স ট্রফির দলে রাখা উচিত।’’ কিন্তু কার জায়গায়? সৌরভ বলছেন, ‘‘কে এল রাহুলের চোট রয়েছে। ওর পরিবর্ত ওপেনার হিসাবে গম্ভীরকে রাখা যেতেই পারে।’’
বিরাট কোহলি-ক্রিস গেইলের মতো তারকা সমৃদ্ধ রয়্যাল চ্যালেঞ্জার্স ব্যাঙ্গালোরের এরকম বিপর্যয়ের কারণ কী? সৌরভ বলেছেন, ‘‘টুর্নামেন্টের শুরুতেই পরপর কয়েকটা ম্যাচ হেরে চাপে পড়ে গিয়েছিল আরসিবি। সেই ধাক্কা আর কাটিয়ে উঠতে পারেনি। শুরুর বিপর্যয়ই ওদের পতনের প্রধান কারণ।’’ নাইটদের ওপেনার হিসাবে সুনীল নারাইনকে খেলানোর ফাটকা গত কয়েকটা ম্যাচে কার্যকরী হয়নি। তাতে অবশ্য অবাক নন জাতীয় দলের প্রাক্তন অধিনায়ক। ‘‘প্রত্যেক ম্যাচে নারাইনের পক্ষে ঝোড়ো ব্যাটিং করা সম্ভব নয়। গত তিন-চারটি ম্যাচে কিন্তু ও রান পায়নি,’’ বলেছেন সৌরভ।
ইডেনে কেকেআরের ম্যাচ থাকলেই আয়োজকের ব্যস্ততা। সব ব্যবস্থা সুষ্ঠুভাবে হয়েছে কি না, নিজেই খতিয়ে দেখেন সৌরভ। একের পর এক বৈঠক সারতে হয়। তার মধ্যে স্টেডিয়াম সংস্কার নিয়েও পরিকল্পনা সেরে ফেলেছেন সিএবি প্রেসিডেন্ট। ইডেনে ‘ডি’, ‘ই’, ‘আই’ এবং ‘জে’ ব্লকের গ্যালারির ওপর কোনও ছাদ নেই। রোদ-বৃষ্টি উপেক্ষা করেই খেলা দেখতে বাধ্য হন দর্শকেরা। ওই চার ব্লকের ওপর স্থায়ী ছাদ তৈরির পরিকল্পনা নিয়েছেন সৌরভ। বলছিলেন, ‘‘গ্যালারির কোনও অংশ আর আচ্ছাদনহীন থাকবে না। যে সমস্ত ব্লকের ওপর শেড নেই, সেখানে খুব দ্রুত শেড তৈরির কাজ শুরু করা হবে।’’
আইসিসি’র সঙ্গে সংঘাতের মধ্যে চ্যাম্পিয়ন্স ট্রফিতে দল পাঠাবে ভারতীয় বোর্ড? আশাবাদী থাকছেন সৌরভ। বলছেন, ‘‘যাবে। চ্যাম্পিয়ন্স ট্রফিতে ভারত অবশ্যই খেলবে।’’